khistorydata/jeongjo-sjw-relations huggingface dataset:
정조 21년 · 목
承旨李肇源啓言臣於今番海西歸路行到信川地則信川安岳載寧文化四邑民人十百爲群遮道號訴以爲信川郡有蘆田一坪境接四邑而自是帳內元付之地曾爲許多民人互相賣買資生之土者殆至數百年之久矣今自議政府誤認以帳外無主之地打量定稅纔經筵稟屬之政府從今衆民失業無以資活願達黈纊之下俾得依前作業以爲保存聊生之地云臣雖未詳顚末之如何而所見民情旣甚矜憐亦係隱瘼請下詢大臣處之敎以民弊旣云若此則不可任其爲弊令廟堂關問該道決處後草記
정조 21년 · 강
補李明淵洪原縣監
정조 21년 · 목
因明淵違召傳旨敎以供語混圇渠豈得已哉苟非然者處分豈止彼其間任他亦有意在焉仍不擧論何時可出場應敎李明淵以違牌之罪特補洪原使之當日辭朝時縣監遞付京職
정조 21년 · 강
召見洪原縣監李明淵于重熙堂
정조 21년 · 목
辭陛也○予謂明淵曰爾可謂再生之人也春間之疏以何意而爲之也明淵曰天奪其魄矣予曰爾其下去善爲
정조 21년 · 강
放北靑府定配罪人鄭取善
정조 21년 · 목
敎曰抄啓文臣鄭取善聞其病勢甚劇定配特爲放送事分付
정조 21년 · 강
副應敎李翊模副校理洪秀晩修撰韓用鐸副修撰李貞運遞差
정조 21년 · 목
因翊模等牌招草記敎以學士雖重何可三徵七辟乎似此玉堂但當從速區處請牌過矣草記還給呈辭捧入
정조 21년 · 강
安春君烿刑曹判書權▣疏陳病狀乞免享官竝批許該曹付標
정조 21년 · 강
召見諸承旨及瑞興府使林性遠于誠正閣
정조 21년 · 목
承旨持公事入侍性遠肅謝入來也○予謂性遠曰曾經幾處守令乎性遠曰甲辰冬除和順縣監己酉移交河壬子除蔚山換豊德甲寅除南平凡五處矣予曰南平之與和順邑之大小治之難易果何如耶性遠曰南平大於和順故治亦較難矣予曰甲寅年年事果何如而比再昨兩年農形又孰爲優性遠曰甲寅年則可謂大歉而猶勝沿海之邑乙卯丙辰俱獲豐登而兩年年事大抵相等矣予曰今年則又何如而廿日之雨能爲周足乎性遠曰以今所見可謂豐登而雨澤所得多少不均頗有宂農之慮矣臣於全州遇廿日之雨而驟注之餘優得二鋤矣予曰湖南一道本多還弊而小民受弊專在盡分一條南平則何如而盡分穀爲幾何性遠曰本邑還穀別無他弊而請得加分外亦無盡分名色矣予曰異於沿邑故無此弊矣
정조 21년 · 강
命別監文禧福公廨出入時不卽論報之該司郞官査問草記仍飭此後掖隸毋敢現影於各司
정조 21년 · 목
司謁張光益手本以爲別監行首手本內別監文禧福身爲別監以邸役上納事往于宣惠廳司僕寺至於該郞廳捉入之境申飭截嚴之下恣意出入於公廨之狀萬萬無據云如此無嚴之類不可置之掖庭別監文禧福爲先除下敎以文禧福則爲先除名雖以該寺郞官言之近來掖隸作弊之弊嚴禁何如且況徵索詰難於司僕云則入直郞官不卽報于堂上草記極爲駭然當該郞官當分輕重嚴處各令該司査問草記此後名以掖隸現影於各司不卽捉置草記則雖都相猶難辭其責況堂上以下乎以此意嚴飭各司○司僕寺啓言因司謁張光益手本別監文禧福出入公廨時入直郞官不卽報于堂上令該司査問草記事命下矣本寺應問員役等捉致査問則書吏金錫禧門直朴興金等所告內今月二十三日別監文禧福謂欲見馬籍色執吏將爲入門門直拒而不納之際主簿李學彬以入直郞廳望見其狀捉入門直責以掖隸之出入公廨飭禁截嚴則雖未及入門何可使之接跡於官門近處乎仍爲嚴治門直云矣入直郞官之治罪門直乃在文禧福欲入未入之際則此與慢不致察任其出入有異而徵索詰難之說旣出於手本該主簿李學彬所當請勘而旣有分輕重嚴處之命爲先査問以入敎以然則分揀○宣惠廳啓言卽爲査問於各廳則嶺南郞廳李素以上納遲滯捉來各邑邸人則別監文禧福以興海主人來待而渠旣白衣混入故初不知之及其懲治之際自言方帶別監云故不爲笞治放送此外掖隸輩別無來本廳作弊之事云此後如有入來作弊卽爲執捉來報申飭矣敎以掖隸院隸之對答於邸役者例皆直爲推治則豈可以別監分揀乎事實與該署手本稍異郞官雖不處分此後此輩若或投足於近處則先從此郞官嚴處
정조 21년 · 강
正言李寅采陳疏還給
정조 21년 · 목
其疏曰臣於丐免之章不敢贅陳他說而事有關於目下大義理憂憤積中按住不得玆敢披瀝而痛陳之伏願殿下勿以人微而忽之小垂察焉臣湖之人向日湖儒之陳疏也臣跡異章甫雖未能聯名於投匭之末而主辱臣死之義不明不措之心則與諸儒一也臣時在鄕廬初聞見阻於喉院私竊抑菀直欲奮飛排閽而不可得旋伏聞筵臣謄頒聖敎原疏命藏史庫大聖人隨時處宜之達權大用誠不勝欽誦贊嘆而環湖中數百里喬木之裔縫掖之徒豁然披雲霧而覩天日擧皆出墨池而登雪嶺其所以藉手而裹足者庶有辭於天下後世家家戶戶父詔其子兄語其弟歡欣鼓舞感戴攢祝容有極乎第伏聞一二疏儒之言則方其治疏入城也都下人士聞而韙之者半非之者半議論歧貳譏誚非一云故臣竊以爲秉彝人心之同也義理天下之公也爲今日北面之臣者其於此疏之論夫豈有彼此同異之別此必鄕儒誤傳之言不以爲信臣於月前進伏城闉竊聽流傳之言則搢紳士夫之間果有如此之論或曰鄕儒不緊之擧也或曰謟佞媒進之計或曰是卞之也適所以誣之也甚者則至曰湖儒所引之言初是架虛鑿空專出於禍人之意也爲說多端蜚語如蝗群聽熒惑半世疑眩眉語腹非互相誘煽顯譏竊笑至今未已始知疏儒所傳自有苗脈而眞所謂天下事無不有也蓋人臣事君之道入則勉聖德而君違不忘出則揚聖德而邦誣必卞者君子之用心也入則容悅順旨無所不至出則反唇瞬目滓穢太淸者小人之伎倆也毫釐之差賢邪忠逆之分判焉苟不明卞於同行異情之間深察於似是實非之論其能免於易置薰蕕眩幻黑白者幾希矣古之君子其事上也固務乎正直而其愛君也必極其忠厚繩愆糾謬之義頌德歸美之忱竝行不悖各適其宜惟恐一德之未彰一善之或掩故康衢之謠大夫敎之入告之猷出則順之自唐虞三代已然而王章中和之歌石介聖德之詩只見揚美於當世未聞取譏於後來則今之人以今日之義理直歸之於謟佞者其果賢於古之人乎爲此說者果皆不謟不佞之人則十數年來昌言讜論何其寥廖無聞而顧今直氣之消磨俗習之委靡果非此輩之所致乎然猶攘臂扼腕强爲大談者無他故焉特以掅克成風背馳爲事吹覓之地惟見不是譸張之習依舊未悛必欲簧鼓異論疑亂人心而前歲流言今日行語自不覺其脈絡相貫破綻無餘其可謂逐庶而不見泰山也已臣向伏見筵話中有敲撼大臣之敎因此敎而反復思惟則今之做出架鑿之說者必是前之必欲敲撼之人敲撼大臣決不是鄕曲匹庶之事必生於門戶相對之處矣鳴呼一大臣敲撼似不足係國安危爲世輕重而此大臣平日明目張膽至死不變者專在於尊聖德明義理此一句此輩雖急於敲撼大臣而獨不念其所秉執之至重且大乎臣於此大臣曾無一日之雅而跡其平日行事污不至自做謊說欺天而誣人也噫彼無良抑獨何心指實爲虛眩眞成假必欲竝與其所秉執之義理䵝䵢而沮敗之原其心則雖出於逞憾究其歸則難免讎國然而四方蠢騃之徒不達時宜驟聞行言徒知謟佞之爲非不復徐究其虛實遂以攻之者爲眞箇士流轉輾詿誤漸漬陷溺則其爲世道之憂容有極哉此臣所以深憂永嘆明發不寐者也鳴呼聖德巍蕩動合天地大義昭揭炳如日星尊之明之顧何待群下之力也第伏念父焉而被人污衊則必沬血而昭雪之師焉而爲世毀侮則必竭力而伸救之者卽是天理人倫之所當然而不得已也今殿下之於群下父也師也聖德有一毫之不尊聖志有一毫之未明則是群下之罪也此所以卞之明之之義一日不明於世則其流之弊將至於無父無君國不國而人不人豈不大可懼哉伏願殿下穆然深思淵然遠圖恢王者無私之量念聖人無嫌之義嚴卞淑慝明示好惡使國是大定士趋不歧則乃所以生道殺人而邪說者不得作宗社幸甚臣民幸甚又有所慨然者臣治疏將上見阻喉院半日相持終不得捧入不意出納之地壅蔽言路至於此也
정조 21년 · 강
承旨洪義榮睦萬中以正言李寅采侵斥事聯疏徑出賜例批仍命牌招入直
정조 21년 · 목
疏略曰臣等卽伏見正言李寅采到院疏本則以向來湖儒疏事有所敷陳而措辭遣語多涉禁令故不敢遽然捧入矣俄又侵斥喉院至以壅蔽爲言臣等誠不勝慚悚之至原疏涉禁雖不得登徹而旣見斥於言地顧何敢晏然於職次乎伏乞亟遞臣等職名
정조 21년 · 강
以朴趾源爲沔川郡守口傳也
정조 21년 · 목
忠淸監司韓用和以該郡守尹寅國有姨弟應避之故狀請令該曹照例稟處敎以令該曹口傳差出待下批使之一兩日內辭朝
정조 21년 · 강
遞藥院提調金文淳
정조 21년 · 강
召見諸承旨及沔川郡守朴趾源于誠正閣
정조 21년 · 목
承旨持公事入侍趾源肅謝入來也○檢校待敎沈象奎曰嶺吏五人各書一卷而其中所書不無優劣必欲入印則恐不可不使之均一而易詩二卷寫法最優使似此吏二人更寫三卷以爲鋟板之地似好矣予曰然則依此爲之其餘三吏則更寫易詩與不爲入榟之三卷別成一帙可也
정조 21년 · 강
命永禧殿令光陵令懿陵令竝口傳差出
정조 21년 · 목
禮曹啓言卽接永禧殿參奉光陵參奉懿陵參奉所報則今此焚香隔日而參奉入直令有闕受香無人云令未差之代請令該曹口傳差出以爲受香之地允之
정조 21년 · 강
以洪良浩爲藥院提調前望也
정조 21년 · 강
命來初一日輪對當次人受點後日次來待
정조 21년 · 목
因政院輪對取稟有是命
정조 21년 · 목
以李顯默爲副校理尹行直爲修撰
정조 21년 · 강
命異國人漂到地方校吏營閫毋得互相推治自本司定式只令一處科罪
정조 21년 · 목
全羅兵使申鴻周狀啓以爲順天地方琉球漂人今已發船而衣袴手標不爲受出報來只以柴糧手標受出報來越海柴糧五十日計給亦是前例則何以四十日磨鍊彼人護送之方旣有無或迂迴諸島直從大洋護送之飭則今以興陽三島謂之直路內洋近處發送者其在邊情已極不審其所擧行節節違例順天座首吏房等捉來臣營嚴棍懲礪計料敎以一番漂到事不善擧行監兵水營三處以邑鎭校吏推治互爲登聞殊尺事面年前統營亦有似此定式只於一處科罪自本司指一定式行會此後依此爲之俾除弊端
정조 21년 · 강
召見大臣備堂及藥院提調洪良浩副提調李集斗京畿監司李在學于熙政堂
정조 21년 · 목
行次對藥院日次請診也○予曰再昨三昨之夜可謂極熱矣京中雨澤不爲不足而嶺南連爲旱暵云極可悶也卿亦有所聞乎右議政李秉模曰農民之言有難盡信蓋各以其土之所成就者而言之故所論不一而聞嶺南守令上京者之言則春夏雨暘旣甚均適移秧着根殆是近來所無根基旣好雖有鋤後之旱尙有餘望云聞有蟲災而亦似不至大段矣予曰諸宰中有聞嶺南之報者乎兵曹判書李祖源曰昨聞安東人所言則甚爲遑汲云矣大護軍李時秀曰臣之從弟作宰嶺邑聞其所報則今月內如得一霈可免判歉云矣予曰數日前日氣必有得雨之處也秉模曰昨日之雨似從南方來矣予曰昨日之雨畿邑則何如在學曰諸邑雨澤姑不報來而營下測雨器水深爲五分矣予曰海西京畿連爲得雨云而嶺南之旱則左右道孰甚秉模曰左道則東萊聞慶等處間或浥塵而亦別無左右道之分矣或以琴女之事似爲致旱之由而此則不然旱暵之災生於幽鬱琴女則積冤旣伸罪人斯得有何召災之事乎予曰不知之中亦安知無如琴女者乎予曰今雖遇旱木花則別無所損乎秉模曰今年木花亦未必登熟矣予曰今番設場亦依去式例前一日差早開門使之從容入場則好矣秉模曰此則異於定式便係造化之權只俟上裁矣近來士習專在窺覘雖以年前監試言之當初有嚴飭之敎故初場則幸免紛畓幾乎規行雉步而及到第二日暫示闊狹之意則便已放倒自上若果嚴禁則孰敢犯科乎予曰窺覘二字旣已發端故予亦言之矣近來矯弊之道可謂無奈何矣難進易退之中亦有同行異情處向筵己有言及而以目下騎郞事言之安有如許弊習乎罪犯逆律者亦有輕重之別小人之澤猶且五世而斬則雖曰斯文之亂賊至避其孫不欲與之作僚者抑何處義況國子禮郞無礙作寮忽於兵曹始乃引避又安有如許處義乎若或作宰於同道則亦可避之而解去乎縱有一二乖激之人先發其論又豈可人人效尤諸郞相繼呈旬本曹連爲草記事體屑越莫此爲甚其將自朝家曲循許遞乎費辭勸勉乎騎郞一窠便以色目區別凡號爲尊先正者皆不爲之苟知有國法則朝廷官爵豈可如此此亦豈足爲眞箇尊先正之道乎承宗斂手削地韓弘輿疾討賊由於擧措之得宜今之擧措當乎否乎此亦習俗之一端習俗云者無論善俗惡俗擧世靡然如循一轍此正所謂同行異情者也我國士族女子無人非貞婦烈女蓋其法禁之使然此則善俗也近來事關懲討則人人皆爲直臣事近曲嫌則人人皆能辭爵夫辭爵與蹈刃等耳蹈白刃人皆可爲乎人到拘攣迫隘之境有捨性命之力量然後方可辦辭爵祿矣今也則人人以辭爵自處此專由於不有嚴畏而然是乃不善底俗也蓋自數十年前凡係無嚴之事不可勝言乙丙之後雖曰稍振紀綱而朝廷規模尙未有定廟堂之上先於此等處留意振刷則朝廷不期尊而自尊矣秉模曰此事臣亦以爲過矣故判書李箕鎭爲箕伯時黃昱之子爲泰川倅雖以殿最敗歸而不至於初不許接於守宰之列則今此騎郞之人人皆欲處義者豈不乖當乎新進風生之論似或斥臣之緩而臣意則斷斷如此矣予曰此輩之論何足謂之風生乎卿之向筵所奏不曰近來之人陽氣不足故無古人疽背嘔血之病云耶矇無所知隨波逐流近來之人㴞㴞皆此類也渠輩亦必不知而然矣卿不必多言更勿使此事上徹而深留意於振刷也予曰大比不遠京試姑無論最可悶者鄕試也京試官都事擇差然後可以責效而合於是任者其將何處得來徒善之人亦不濟事向來湖西之事亦可見矣此亦出於朝廷之不尊朝廷若尊人知畏法則必不敢輕易犯科而今也則雖有不善之事罪罰不及將何以爲警飭之方乎何時當爲差出耶吏曹判書金載瓉曰例於前期一朔差出矣秉模曰此非可以臨時下去卒加操切者亦不必爲別般擧措只守箇嚴一字不使遐土儒生慢而易之則鄕人雖曰愚騃異於京儒必不敢任意作拏矣近來外間傳說以爲科場太嚴將有照訖背講之規云矣予曰此由向來臺諫擧條而然乎秉模曰諸議皆以呼呈之弊多失實才爲言而臣則曰不然矣予曰當初則萬口一談皆曰呼呈然後實才可得而今乃曰以呼呈之故而實才多失云何也此蓋只擧其末弊而言也大抵我國之事雖謂之無法可也旣出呼呈之令而試官輒多臨時闊狹又或一所則取早二所則取晩人何所適從令何由見信乎秉模曰旣有朝家定式試官豈敢如是如是則誠非信令之道矣若果確守不變至於數十年之久則何患法之不行也秉模曰人才誠不易得矣近來魏伯珪事疵毀多端而臣則以爲自上處分誠極合當蓋伯珪旣是道內之望則雖曰虛名亦豈全無可取而招徠旣勤畢竟使之狼狽而歸則隣里鄕當必有失望之歎矣予曰人皆以伯珪疏中言及鄙瑣之事爲罪而其實則前賢言語之引用鄙諺者何限伯珪疏語不過漏却諺所謂三字耳何必爲深罪之端予嘗取觀其所著之書則寰瀛志足稱該洽而此猶餘事至其家範之分排日子聚會宗族少長咸集男女以序無異於古之鄕約且觀其奉先治家恤鄕睦親之節可謂難得之士矣秉模曰其疏中語妄發則妄發而家範之如是誠難矣鄕約之主張必待一鄕之善士臣意則邪學方熾之處另爲擇人使之修明似好矣聞諸自湖西來者則所謂李存昌終無奈何云臣於邪學事終不能無慮矣予曰渠輩之尙未率敎其責專在於道臣各別用心俾卽感悟以至遷善改過之地好矣予曰洪守榮之不爲供職豈成說乎昨冬臨門處分以外面觀之雖若不少顧護於其家而其實則此乃所以極加顧護也蓋自古以來王朝同姓之親則地處礙逼鮮能安保而外戚之家則旣無礙逼之勢只以國存與存爲心故所謂外廷之與戚里共事云者不過是因此徑路以爲納忠於國家之地耳今也反是大抵其家自丙申以前不肯守戚里之本色以戚里而反爲外朝之戚里把作狹持恐喝之資有若宗班之推戴者然此蓋出於反復相因之勢而世間寧有如許之事乎雖以鄭好仁成德雨事言之渠二人有何所知且其本來所執之義亦未必不嚴而適以此事自速大戾又安知無與成鄭相反之地又幻出一箇簸弄之欛柄乎若有如是者則予豈不可更鞫乎一種妄度之輩以其爲慈宮至親之故轉相訛誤全無嚴畏而予意則惟其爲慈宮至親也故惟恐全保之不至惟其必欲全保也故亦惟恐處分之不嚴成德雨輩處分何莫非爲其家全保之苦心乎至於李明淵供辭中此輩此家云云等語未可謂昭晣事實而此乃出於明淵急於自卞之致無足深論故以人其人之意至有日前外補之擧而其供指斥中半國之人皆未及昭晣則渠豈敢以未昭晣作爲處義乎處義亦有許多般在渠道理惟當體認全保之至意感激彌綸之恩造惟以斷斷之心只知進進之義眞箇爲國家之戚里而勿復爲外朝之戚里然後始可爲仰體慈心永久全安之道此箇事理亦嘗使渠知之矣渠若不知其爲感激而反以處義爲事則予亦豈每每慰籍勸其供職乎雖非渠也豈無從事乎且昔庚寅年韓瑜疏後洪奉朝賀則城外江郊一向屛出而反歸於屢要恩禮故相金致仁則於崔益男疏後不惟不爲處義而反以被論之人挺身請討伊時或以爲放恣然以今觀之洪奉朝賀事便成覆轍而故相事可爲昭然之已例其事雖異無論戚里與否自有如是處分矣秉模曰前後處分與辭敎亶出於必欲曲保之聖意而必使擧朝之人皆秉韓瑜之義理然後方可爲全保之道矣予曰雖其家豈可不知此箇義理乎物論中或有過實之語則欲明其不然容或可也至於義理關頭豈有他語故重臣尹塾初疏則只擧翬晩及至己酉直呈史草卿亦似聞之矣昨冬下敎雖未詳記而有曰桑楡之收云者乃予本意也已往之事中夜思之莫非予太陽症之太過然此乃所以念之深而保之至也予於其家豈有一分不好底意哉嚴隄防全戚里是予一串貫來之義理矣命鍾顯在學進前敎曰寧陵修改之役聞有旬間爲之之議而日熱如此更爲商議以念晦間爲之而物力須先拮据以給也在學曰臣亦議於曺允植而姑未及見回報矣物力則無論米錢當以某條先爲劃給矣鍾顯曰陵役時役軍當以附近面民人充定若干矣予曰依此爲之俾知所重也
정조 21년 · 강
召見前濟州牧使柳師模于熙政堂
정조 21년 · 강
命大司憲宋煥箕故參判金亮行家卽爲追榮
정조 21년 · 목
右議政李秉模啓言封贈追榮卽廣孝理之令典也行大司憲宋煥箕法當追榮而本家不請之故銓曹不得循例爲之故參判金亮行家亦未及追榮云矣敎曰政官牌招開政今日政擧行
정조 21년 · 강
遞戶曹判書金華鎭兼帶判義禁
정조 21년 · 목
右議政李秉模啓言戶曹判書金華鎭方在劇任且聞有病兼帶金吾之任請姑許遞從之
정조 21년 · 강
命今番監試初試先從借餙章甫而攔入之類隨現依律
정조 21년 · 목
右議政李秉模啓言嚴科場所以待士子也監試不遠諸般事目當自該曹申明知委而我國之人多不通曉國典故如借述代述者帶率隨從者不錄名攔入者竝限已身降定水軍冒入代寫者良人則水軍充定公私賤則絕島爲奴事昭載大典通編及應頒事目中而視若文具擧昧律名之如何無難犯科㴞㴞皆是今不必別立科條一依國典施行之意預先出擧條嚴飭四館所及禁亂所俾各曉然於法之可畏罪之不可干至於紛拏蹂躙之弊專由隨從請臨時發遣備郞周察場內外隨現付之法司照律勘斷使待士之道嚴場之意兩行而不悖從之敎以鄕擧不復則餘皆不足言然名以科場其可任其紛雜今番監試初試姑舍許多條件先從借餙章甫縫掖之樣而攔入者卿其各別嚴禁隨現依律
정조 21년 · 강
命壯勇營從事官洪守榮改差差代本營儲留米木改色事擧行
정조 21년 · 목
壯勇提調李時秀啓言本營儲留米木改色時從事官眼同擧行事曾有定式本營從事官有病不得進去當以假從事官擧行乎不可不稟定矣敎以改差差代擧行
정조 21년 · 강
命大政差退時散政蔭仕只計六朔勿拘陞擬五品
정조 21년 · 목
吏曹判書金載瓉啓言蔭仕之新出六品者經一考始爲陞品而近例以大政爲考必於大政啓請陞品矣每當儲窠之時五品排擬極甚苟艱請此後則大政差退之時雖散政只計六朔勿拘陞擬從之
정조 21년 · 강
命木覓外麓植松靑坡馬位田一結零令戶曹卽給代土
정조 21년 · 목
兵曹判書李祖源啓言昨春木覓外麓植松靑坡馬位田一結零令戶曹題給代土事前判書臣李得臣筵稟蒙允矣該曹謂以無例尙不給代土致使驛卒兩歲失農將至渙散之境言念馬政誠甚可悶申飭該曹卽速代土之意請更分付從之
정조 21년 · 강
命京畿道巡牙兵習操事令廟堂稟處
정조 21년 · 목
京畿監司李在學啓言本道巡牙兵習操五年一行乃是當初定式而其間停廢已爲二十餘年矣昨年秋因備局回啓批旨內有寬其年限指一定式狀聞之命其時道臣已有所陳聞而蓋牙兵之創設其來不久畿民之貧殘比他尤甚不可與各樣軍兵一例論之詰戎雖係大政貽弊亦甚可悶今若參量年數與民力以七年一操更爲定式則其在重戎務軫民弊之道恐爲合宜請令廟堂稟處從之
정조 21년 · 강
命正言李寅采推考仍卽牌招進參次對
정조 21년 · 목
承旨洪義榮啓言行公臺諫之不待牌招進參次對例也伏況前後飭敎何等申嚴則正言李寅采旣是行公而今日賓筵不爲進參者揆以臺體殊甚未安請推考仍卽牌招從之
정조 21년 · 강
推湖南伯李得臣命該曹査問殺獄査啓遲滯委折
정조 21년 · 목
承旨洪義榮啓言諸道査啓之過時不爲擧行處該房察推事曾有下敎矣全羅道順天金召史査啓五月行關而今已過限尙不修啓事甚未安請該道道臣推考警責從之敎以道伯除拜雖屬耳出自司寇宜其無難而若是遲滯者未知其委折令該曹査問草記
정조 21년 · 강
遞藥房提調洪良浩以趙宗鉉代之前望也
정조 21년 · 강
命兵曹佐郞未肅拜人改差令該曹口傳差出
정조 21년 · 강
今大享熟設照氷與牲品各該提擧進去仍命典牲氷庫提擧耆社人他司相換
정조 21년 · 목
敎曰日熱如此而大享受香在於再明熟設照氷與牲品各該提擧進去檢飭其中典牲氷庫提調皆耆社之人他司提擧中令該曹口傳相換○典牲提調李致中造紙提調徐邁修相換氷庫提調尹得孚惠民提調申耆相換
정조 21년 · 강
推刑曹判書權▣參判申耆參議李泰永遞承旨李集斗以蔡弘遠代之前望也
정조 21년 · 목
刑曹以嶺南殺獄査啓狀本回啓而原啓目不粘別單入啓敎以當該堂上推考當該不察捧納承旨遞差○敎曰前承旨李集斗方有擧行之事令該曹口傳付軍職
정조 21년 · 강
有政吏曹判書金載瓉進
정조 21년 · 목
以朴鍾淳爲副修撰閔鍾顯爲判義禁
정조 21년 · 강
命部官同罪人中當該部官外今日政擬入
정조 21년 · 목
因禁府都事望筒敎以其時部官皆公罪同罪人當該部官外今日政擬入
정조 21년 · 강
內閣編校春秋左氏傳以進命鑄字所印行
정조 21년 · 목
左氏有諸家注而杜預注朱申注林堯叟注三家最盛行于世集賢諸臣合而編定世所稱杜林合注本也然杜氏過於簡朱林過於繁繁簡差錯未得歸一讀者病之昔在宣祖朝依綱目之規以春秋爲綱以左傳爲目繕寫以進而今逸其本矣命護軍李書九副護軍成大中就杜林合注本刪其宂雜以就簡潔又追宣廟故事經則大書而傳則小字俾便考閱書成以進敎曰左傳校正之役今旣告完印出明日當始役此是講筵及科試所用原任閣臣左右相總裁而監印則監印閣臣李晩秀與儀軌監印抄啓文臣金近淳申絢曺錫中洪奭周監印編校文臣李書九成大中參校文臣尹光顏李翼晉李相璜丁若鏞外任外亦令分日仕進校印印出後下送兩南翻刻事分付○敎以左傳印出件數則壯紙三十件白紙四十件印進事分付戶曹
정조 21년 · 강
命抄啓文臣課講自正月至七月朔以詩傳講義條對八月九月以朱書百選十月以後左傳其後史記英選陸奏約選應講又其後以未講經書應講
정조 21년 · 목
敎曰抄啓文臣課講待左傳畢印應講事曾有下敎而印役尙遠正月至七月朔以今下詩傳講義五百六十三條分排各朔條對限以來月而八月九月以朱書百選應講十月以後左傳其後史記英選陸奏約選又其後以未講經書應講事令內閣知悉尋以中庸講義一百七十五條頒下
정조 21년 · 강
命湖南得雨形止隨卽狀聞幷飭嶺南伯
정조 21년 · 목
全羅監司雨澤狀啓敎以近以嶺湖兩南霈然之渴望寢食靡甘際見湖南伯狀聞禱雨出齋之日甘雨伊始有浹洽之望豈勝萬幸其後所得與刊邑均霑勿依常格使之隨卽狀聞而一念如灼嶺南倍甚於湖南湖南所得之雨澤嶺南亦然乎亦令拔例這這馳啓以紓宵旰憂勤之思事幷令廟堂三星火行會兩南伯處
정조 21년 · 강
命淳昌郡守之代口傳差出一兩日內下送
정조 21년 · 목
全羅監司李得臣狀啓以爲淳昌郡守南麟耇差定參覈官而謂有身病連呈頉報關飭閱月仍不擧行不得已罷黜敎以淳昌郡守之代待開門口傳差出待下批一兩日內下送事分付該曹
정조 21년 · 강
判府事金憙陳疏乞解專對之任賜批
정조 21년 · 목
疏略曰今兹專對之任又何猥及於死罪之臣也臣於再昨年屛退之初未蒙嚴誅反縻是任敢以自來之私義略陳於請罪之章而幸賴體諒之恩以臣之不肖無狀獲免爲昧倫彝忘祖先之人豈曾料纔及三載復有是命於千萬夢寐之外乎臣之向疏辭未盡意以致今者猶有遺照於日月之明此實臣之罪也伏乞亟遞臣所叨正使之任仍治臣前後瀆擾之罪批以所請許副卿須安心愼攝俟間上來仍命遣地方官傳諭
정조 21년 · 강
判下嶺南獄案六度命昌寧成應澤嚴飭道臣速捧遲晚咸陽張水元嚴訊得情玄風奴福連及其子朔孫分日嚴訊邊遠地同定配所同日發送東萊孫貞日今道臣分付推官鉤覈報來後狀聞昌寧池萬奉依前訊推淸道孫德魯嚴刑放送
정조 21년 · 강
召見諸承旨及下直守令于誠正閣寧越府使李敬五陰竹縣監安命遠
정조 21년 · 목
諸承旨持公事入侍也
정조 21년 · 목
瑞興府使李舒永惜無終始何疏御下下平山府使柳匡天旣欲圖報何不束濕文化縣令趙鎭宣政固威猛弊多追呼竝中延安府使趙廷鉉可貴醇謹稍欠振刷信川郡守李惟稱俱便之政或失於柔竝中點下谷山府使李祉永邑僻事簡柔克何妨遂安郡守金箕昇多口何傷抑强之致新溪縣令金健柱周使其治無譽無毀康翎縣監鄭東觀流謗奚信恩補自別竝上點下
정조 21년 · 강
推黃海監司李義駿兵使李儒慶
정조 21년 · 목
承旨李勉兢啓言卽伏見黃海監司李義駿今春夏等褒貶啓本則延安府使趙廷鉉信川郡守李惟稱題目宜置下考而置諸中考谷山府使李祉永遂安郡守金箕昇新溪縣令金健柱康翎縣監鄭東觀題目宜置中考而置諸上考致勤點下殊無嚴明殿最之意請推考從之○承旨李晩秀啓言卽伏見黃海兵使李儒慶今春夏等褒貶啓本則邊將無一人居下殊無嚴明殿最之意請推考警責從之
정조 21년 · 강
命海西谷山等七邑守令竝降考施行
정조 21년 · 목
吏批啓言考見黃海道褒貶啓本則谷山府使李祉永遂安郡守金箕昇新溪縣令金健柱康翎縣監鄭東觀題目俱宜置中考而置諸上考延安府使趙廷鉉信川郡守李惟稱題目俱宜置下考而置諸中考致勤點下殊無嚴明殿最之意該道道臣推考警責谷山府使李祉永遂安郡守金箕昇新溪縣令金健柱竝依定式中考施行延安府使趙廷鉉信川郡守李惟稱竝依定式下考施行康翎縣監鄭東觀雖已遞職亦爲依定式中考施行允之
정조 21년 · 강
命海西貶罷守令今日政差出仍飭不多日內辭朝
정조 21년 · 목
敎曰政官牌招開政若待三道殿最之俱到政期尙遠圻邑旣因道臣言爲其曠官之弊先爲差代不可異同海西貶題守令今日政差出又敎曰今日政新除守令待下批不多日內辭朝
정조 21년 · 강
有政吏曹判書金載瓉參議魚用謙進
정조 21년 · 목
以鄭魯榮金熙華爲持平沈厚之爲延安府使林性運爲瑞興府使丁若鏞爲谷山府使李景溟爲平山府使金龍淳爲信川郡守南涑爲遂安郡守許晊爲工曹參議金守淵爲咸安郡守趙鎭球爲江西縣令鄭持容爲南平縣令
정조 21년 · 강
召見稟事閣臣鄭民始于重熙堂
정조 21년 · 강
命壯勇營別武士二窠定爲左右哨善騎隊久勤窠又以一窠依訓局中旬居首馬兵例定式施行俾作賞勸之道
정조 21년 · 목
壯勇大將鄭民始啓言善騎隊自備軍裝馬匹其所勞役雖比步軍勤苦倍甚而等試比較所以優恤之者亦至矣但其中亦有技藝超等及將校族屬而一入此中至老退更無拔身之階非但渠輩有抑鬱之歎新募者亦少願屬之意今若開拔身之路以爲聳動之道則似有益於軍政別武士二窠定爲左右哨善騎隊久勤窠隨其作窠從久勤以次遷轉而待其遞任還屬善騎隊俾爲輪回之地則其在激勸之方似爲得宜訓局馬兵之中旬時連三次居首哨一旗總例遷別武士以爲賞勸之道而本營則姑無定式渠輩頗以爲抑菀此亦依馬兵例施行似好矣從之
정조 21년 · 강
命壯勇營敎鍊官一窠定爲壯勇衛遷轉窠以左右列講劃都居首者隨窠遷轉
정조 21년 · 목
壯勇大將鄭民始啓言講會時見壯勇衛應講者多不成樣屢次責勵尙無效益牌頭輩以爲常時非不申飭而以其無賞罰之故終不盡心若依禁軍二人講例敎鍊官中定其應遷窠以爲遷轉之階則似爲有益云云旣有禁軍之例則敎鍊官一窠定爲壯勇衛窠而左右列各抄能講者十人使之專習取其計劃都居首者隨其作窠而遷轉俾爲勸奬之道似好矣從之
정조 21년 · 강
內閣弘文館以靈星壽星祀典博考以聞命遣禮郞收議大臣及在外儒臣仍令文任之臣獻議
정조 21년 · 목
內閣啓言因禮曹判書閔鍾顯上疏靈星壽星二星祀典博考我朝禮以聞事命下矣臣等謹稽五禮儀序例以靈星老人星列小祀之首又曰秋後辰日祀靈星秋分日祀老人星靈星之祝曰默管玄造功利三農感通精禋百祿來崇壽星之祝曰載居南極載昭壽徵申錫扶祐胡考是膺齋令則散致五日獻官則秩用三品京兆淸道牲令告腯凡尊罍陳設之位奠獻升降之節無不有圖有說儀文燦然其爲國初以來常祀之典蓋無待乎他考而獨其中寢不擧之在於何時不槪見於史牒惟續五禮儀有靈星壽星祀今廢之文文獻備考則以爲天地星辰之祭本朝襲羅麗之舊而旋廢不擧自有微意所謂微意云者卽指侯邦之不得祀天地星辰也此則有大謬不然者大凡祭祀之義不過修誠與報功而已修誠以崇恩報功以勉力夫豈有天子諸侯之別而先王制禮非天子則不得祭昊天上帝先代帝王者以其有貳尊之嫌無儀物之備也至於小祀有國皆擧卽以我朝言之凡山川城隍先蠶先農雩龍司命之祭咸秩有禮靡所不擧何獨於靈星壽星而謂之禮所不許哉況風雲雷雨之祭於郊壇其禮之尊其義之嚴豈下於星辰之祀而一擧一不擧亦何說也今按杜佑通典云漢靈星祠縣邑令長侍祠則漢制縣邑徧祀靈星之明驗也晉祀令云郡縣祀社稷先農縣又祀靈星則晉制諸縣得祀靈星之明驗也何楷世本古義云歷代靈星之祀專爲祈田每隸郡邑此又不獨漢晉卽歷代通行之明驗也靈星如此則壽星亦可類推又況秋分之見實在箕尾之南南壇之制允符月令之文則我東之祀壽星比之他邦尤切且襯大抵祀靈星以迓豐年享壽星以祈福釐考之經典而有徵驗之傳紀而可據卽有國有民之不容闕者也我朝制作巍煥比隆三代而五禮儀之作實在於英陵盛際損益折衷動合精義允爲百世不刊之鴻典則今此兩星祀典之旣載序例旋寖不擧豈或混廢於罷昭格署禁醮祭之時而仍復因循至今爲未遑之闕章歟且伏念肅廟二十九年以漢拏山之獨漏祀典特命享祀比之封內先朝四十四年以白頭山之爲國鎭山春秋降香列于嶽瀆此皆邦典之所未有猶可以義起創行矧兩星之祀卽聖祖之所嘗行秩宗之所昭載者乎顯廟十年太僕請因舊壇祭天駟房星之神今太常神室東五位是也此亦可以援照於祭星之禮而房星旣祭則靈星壽星尤安可不祭乎方今百度惟貞軼禮咸修擧而行之此正其時至於絲衣繹賓之旨千秋祝壽之義邦內分野星辰之當祭聖批剖示靡有餘蘊臣等遍考掌故之書無他異同之說矣敎以我朝家法致誠致潔於祀典尤致敬愼於似此享事以予重農而願豐愛日而祝壽之心手釐新編在于丌上者久矣尙且遲遲屢加紬繹之者祀令雖列於小祀其體重其事嚴今於申明之後齋明糦蠲如創祭定制之初可議修述此予所以樂聞宗伯之請而更又顧問於卿等者也侯邦之行之不僭已例之綽有可據不待博考而知者令禮郞問于大臣及在外儒臣仍令文任之臣獻議事分付禮曹○弘文館啓言臣等謹稽靈星老人星祀典儀式略見於五禮儀文獻備考等書而當初創始中間停廢雖未知的在何時第備考旣云襲羅麗之舊則已自國初入於祀典可推而知祭品儀節及壇壝方所具載於五禮儀輿地勝覽則其停罷要是中宗朝以後事而究其停罷之所以則說者以爲風雲雷雨禮所許也至於日月星辰之祭則旋廢不擧若有微意然云者其意蓋本於戴記祭法祭法曰有天下者祭百神諸候在其地則祭之無其地則不祭然而據上文曰王宮祭日也夜明祭月也幽宗祭星也雩宗祭水星也我朝祀典旣行雩祀則雩宗之祭禮固許之雩宗幽宗無甚懸異行彼停此其義何居且以在其地則祭之之義言之維彼漢拏爲鎭旣是方內名山而南極壽星常見於是地煌煌半月若不離於其間則我國之祭此星不悖於在其地則祭之之義而當初咸秩之擧安知不由於此乎至於靈星之祀自西漢以下已通行於天下郡邑天下郡邑之所通行者謂之不可行於我東則臣未知其何說也敎以此草記一體問議也
정조 21년 · 강
推副應敎李翊模校理李羲甲朴吉源副校理洪秀晩副修撰李貞運尹行直
정조 21년 · 목
敎曰玉堂博考草記中禮判疏批節該書之者有違格例其在愛禮之道不可無飭當該玉堂推考
정조 21년 · 강
命刑曹査問壽進宮屬直送圖署外邑之罪
정조 21년 · 목
平安監司朴宗甲狀啓以爲平壤庶尹洪樂正牒呈內本府三公兄所抵壽進宮圖署知委以爲宮屬堰畓在載寧郡昨年租價三百五十兩換錢於本府鄭子信爲名漢而遷就過限至今不納發差捉來重治後換錢斯速徵給於該舍音處云査問於持來人金應太則所告內渠父德龍以壽進宮舍音委送此圖署云査問德龍則所告內去五月分堰畓被旱緣由成告目使差人金辰玉往呈該宮辰玉受來此圖署云辰玉所告內堰畓被旱告目渠果往呈則名不知宮色掌出給圖署曰此圖署速卽往付不日徵上云故來授金德龍而已云矣宮房圖署直送禁斷丙申受敎不啻丁寧甲辰判付又復截嚴今此宮穀換錢果如知委過限未捧則具由手本於內司自內司轉報該曹自該曹行關本道如例推去事理當然而當該宮屬符同奸民不有法禁直送圖署海邑奸民慫慂宮屬圖署牌子無難受出若不嚴繩令無所信金德龍金辰玉等自臣營從重科罪該宮色掌請令該曹問名嚴勘敎以設法嚴禁未久雖於尋常錢物去來何敢直送圖署乎次知中官令該付拿問捧供所謂圖署成給之宮屬卿等嚴杖取招草記○刑曹啓言依下敎壽進宮掌務李仁培捉來箇箇嚴杖一百究問其直送圖署委折則所供內以爲本宮堰畓租入送平壤隨時發賣換錢上來自是前例而平壤人鄭子信虛名換錢遷就不納故非不知年前飭禁而揭板中有曰柴穀輸納及舍音差汰等事外圖署直送各別嚴禁故渠以愚迷所致不知法意所儲穀物錯料以柴草輸來例果告中官成出圖署直送該邑云矣罪人李仁培直送圖署違越定式之罪所當考律重勘而旣有取招草記之命請上裁敎以謂以厥錢之爲柴穀價錢越法直送圖署萬萬駭然而言於中使爲之云則中官當嚴處渠則旣嚴杖姑爲放送
정조 21년 · 강
召見諸承旨及守令于誠正閣谷山府使丁若鏞平山府使李景溟遂安郡守南涑咸安郡守金守淵信川郡守金龍淳江西縣令趙鎭球南平縣監鄭持容
정조 21년 · 목
承旨持公事入侍守令以肅謝入來也
정조 21년 · 강
命平山府使李景溟以道內及他道近地守令相換
정조 21년 · 목
景溟年限將近云孔道劇邑數遞之餘當令與年少力强者換送故有是命
정조 21년 · 강
遞大司諫閔台爀司諫張至冕
정조 21년 · 목
政院啓請牌招兩司諸臺允之敎以未承批臺諫及未肅拜諫長許遞
정조 21년 · 강
罷持平鄭魯榮職
정조 21년 · 강
命永柔縣令今日政差出
정조 21년 · 목
平安監司朴宗甲以永柔縣令李志淳遭母喪馳啓敎以其代今日政差出待下批卽爲下送
정조 21년 · 목
以宋民載爲大司諫民載李普天朴長卨竝新通也沈奎魯爲司諫趙壤鎭爲持平壤鎭蔡趾永姜世揆竝新通也尹心約爲永柔縣令平山府使李景溟南陽府使李彥敬相換
정조 21년 · 강
命中官曺壽喆令內侍府嚴勘
정조 21년 · 목
義禁府啓言次知中官曺壽喆原情以爲平壤圖署事只知柴穀之例矇然不察徑先下送致有此狀聞之境萬死無惜云請議處允之又啓言宮房圖署牌子之除非柴穀催運則不得侵責京外飭禁何等截嚴而曺壽喆身爲次知中官一委宮任慢不致察有此冒禁違越之擧請以此照律敎以只知錢由於宮租自歸越法而不知者迷劣莫甚壽喆則令內侍府嚴勘
정조 21년 · 강
召見諸承旨及永柔縣令尹心約于誠正閣
정조 21년 · 목
承旨持公事入侍心約辭陛也
정조 21년 · 강
命刑曹判書趙尙鎭越俸一等
정조 21년 · 목
敎曰諸道審理與錄啓之上來者多矣亦有査啓稟處之案而判堂之除拜以後擧行稽忽當該刑曹判書趙尙鎭越俸一等此後該房嚴飭
정조 21년 · 목
都總府啓稟副總管韓用龜以刑曹參判本曹坐起晝仕出去敎以兼帶總管許遞
정조 21년 · 강
命畿邑所貸均廳錢更以三年退期俾完公廨戎器修葺之役
정조 21년 · 목
京畿監司李在學啓言臣於月前以道內公廨戎器修葺之役均廳貸來錢退限二年事仰奏蒙允而其後聞該邑守令之言則事鉅力絀尙未訖功將有中撤之患不可不更爲拮據俾卽完役而臣營無他變通之道均錢又以三年退期以爲取其利條推移入用之地恐合事宜矣從之
정조 21년 · 강
命翰林吳泰曾仍察廳任
정조 21년 · 목
政院啓言假注書金處巖身病猝重請改差允之敎以翰林吳泰曾仍察廳任
정조 21년 · 목
政院啓請牌招諫院諸臺允之敎以未署經守令皆令今日署經
정조 21년 · 강
命未署經臺諫除署經行公
정조 21년 · 목
政院啓言江西縣令趙鎭球南平縣監鄭持容憲府則署經而諫院則大司諫宋民載司諫沈奎魯牌不進正言閔命爀未署經只有沈普永一人無以擧行敎以未署經臺諫使之除署經行公與未肅拜兩臺牌招署經
정조 21년 · 목
京畿監司李在學狀啓以爲前儀伏庫郞廳具得魯曾祖母從祖兩墳毀掘情節更査事命下矣營獄在囚諸人及追後被捉人等別定參覈官富平府使尹光碩砥平縣監尹羲厚眼同推覈而各人所供一如前招終無別般端緖故更爲多歧廉探始得墻內里軍丁赴役之跡卽爲捉來次第究問則姜險白招內具毅和與綾城尉子同坐於墓幕舍廊使渠募得役軍而役價外自宮當有重賞云綾城尉子還京之路言於渠曰汝雖往見必勿同參於役事云鄭完福之招亦與險白無異而兩人卽其家之舍音或婢夫也今其所供如是明白趙成位之招亦以爲具永祚就獄之後自宮出送十兩錢之狀渠果目覩云由前由後指揮和應之跡有不可掩所當究問於任事之具毅和而係是朝官令該府拿問處之具永祚具宅遠則同心合力手犯毀掘之狀已自前招箇箇自服而今番更査亦無異辭照律嚴勘在所不已具宜錫則私掘之事旣在渠之囚繫時則足爲不參之證亦無同議之跡役軍等十二名或以本里之人應募赴役而情有可痛者或以他洞之民始往旋還而罪有可恕者自臣營分輕重勘處○義禁府啓言前宣傳官具毅和原情以爲去四月二十二日具緹欽之子永祚來傳其父之言曰先讎未復病又垂死之中今聞具允明之葬又將合窆云今則出萬死之計將欲私掘而凡百已具其中役軍不足募軍四五名得送則雇價當自厚給云渠答以毀人之塚自有其律不可徑先爲之云則永祚答以父子兄弟以死矢心雖百人挽止不可聽從且係爲先之事則爲子孫者決不可恝視云故渠以得送爲答而第念山下居民則事面非便難以得送而族兄綾城尉子命喜以其親山役事適在墻內里墓下渠往言其事狀以其處村丁四名送去之意有所言及而墻內里募軍四名之中路空還初不赴役之狀想出於諸囚之招至於給錢事渠之家貧一鄕所共知則指送募軍雖出於不得已而給錢則實無其路云具毅和所當請刑而曾經宣傳官請議處敎以爲先論理議處
정조 21년 · 강
召見藥院提調金文淳副提調李翼晉及諸承旨于誠正閣
정조 21년 · 목
藥院請診承旨持公事入侍也○予謂承旨曰刑曹殺獄回啓昨日申飭之後今始合屢度來呈判堂新除之初意有淬礪之效何爲除拜多日若是委置乎刑判卽令入來政院以此嚴飭
정조 21년 · 목
延豊縣監宋持敬弊雖孔殷報何尺商木川縣監禹成謨檢倉雖精接隣太乖燕歧縣監趙鎭寧績固可稱糶何遺檢禮山縣監朴宗羽恬雅最貴戢察少遜唐津縣監朴廷宅廨役告訖鄕論入聞扶餘縣監韓百源治有條理事或疏率靑陽縣監黃道源可貴恬拙宜勉檢束石城縣監許霔政固鍊熟勉在剛果連山縣監沈逵巨役就緖拮據招謗竝中鎭川縣監李光曄奸吏替題殘民受害稷山縣監權熻迎送雖數怨謗非一竝下
정조 21년 · 강
遞吏曹參判李益運參議魚用謙以洪明浩李勉兢代之竝前望也
정조 21년 · 목
以吏批政官書啓敎以未肅拜及病不進堂上許遞前望單子入之待下批牌招參政參坐
정조 21년 · 강
以徐邁修李肇源爲承旨竝前望也
정조 21년 · 목
以丁志元爲獻納金文淳爲知經筵李燁爲副總管
정조 21년 · 강
命忠淸監司徐美修推考燕歧縣監趙鎭寧連山縣監沈逵罷黜韓山郡守宋畊玉施以罷拿之典
정조 21년 · 목
吏曹啓言考見忠淸道褒貶啓本則燕歧縣監趙鎭寧連山縣監沈逵貶目俱宜置下考而置諸中考韓山郡守宋畊玉以庖禁雖緩倉捧極精爲目則宜置中考而置諸上考殊無嚴明殿最之意請該道道臣推考警責趙鎭寧沈逵竝罷黜宋畊玉中考施行允之敎以宋畊玉則庖禁不嚴爲目牛酒松三禁係是法典所載近來非不欲特敎提飭而與其一倅之犯科近於令不信莫若任之道臣觀其勤慢也今於貶目以至登徹則當從現發者處之該郡守宋畊玉爲先罷職令該府拿問處之其代口傳差出
정조 21년 · 강
命刑曹判書趙尙鎭亟施不敍之典參判韓用龜參議金達淳罷職郞官等拿處以權▣爲刑曹判書申耆爲參判李泰永爲參議竝前望也仍命新除三堂以諸道獄案同議回啓
정조 21년 · 목
敎以昨有越俸之命朝有問奏之擧而今又取見該房書入者諸道之完決錄啓與審理稟處之案積滯未決者至於三十三度之多除拜多日一不覆奏始於再昨以一度塞責昨日以後紛然雜呈而跋語之草率不能致審不見可知此所以招致判堂還令持去者也因特敎提飭悤悤應卒說不盡者何異於赴擧人待呼呈爭先投券乎其在審庶獄重議讞之道越俸薄警何以謝三十三囚暑雨犴狴睍睍望望之心乎刑曹判書趙尙鎭亟施不敍之典以爲辜負特簡者之戒重囚回啓判堂雖專管身在僚席目擊推案袖視而無一言亦可謂溺職之甚者參判韓用龜參議金達淳竝罷職不能提醒之郞官一竝令該府拿問處之三堂之代前望單子入之待下批牌招使之赴衙同議回啓勿用草草之前本各出意見爛熳停當陸續修正入啓畢修啓之前焉敢退食乎
정조 21년 · 강
以李集斗蔡弘遠爲承旨竝前望也
정조 21년 · 강
遞差同義禁鄭東愼
정조 21년 · 강
命遣金吾郞以具毅和山訟事問于左右相後禁堂覆奏
정조 21년 · 목
義禁府啓言發人墳塚從古何限而未有若今番具永祚之至兇絕悖者也細閱道査究其情犯則主張造謀雖有其人具毅和旣是朝官又爲同宗則其所守法之道惇親之誼尤當與他人有異而同聲助虐爛熳和應之跡渠亦無辭遲晩其在嚴法懲後之道難逭隨從之罪請以此照律敎以不但與尋常私掘有異府供道招議讞之官司各殊都尉之參涉與否亦不可置之䵝䵢之科而爵秩與大臣同品對吏非可論緘推亦無例似此訟理當廣詢處之遣府郞問于左右相後卿等仍又竝將道啓逐一論理議處照律待判下府中在囚者外分付畿伯卽爲擧行日熱如此而昨聞畿伯言査啓諸囚尙今滯獄云豈不過乎先爲保授事分付
정조 21년 · 목
次對也右議政李秉模曰每接朝紙諸承旨持公事入侍逐日爲常當暑應接下情伏慮予曰不自爲疲則亦不有損今聞卿等來會本司初旬賓對使之進定矣近日籌司之坐必待申後罷歸云旣無簿書之委滯且異諸司卯酉之仕則何必晨入而暮歸向來飭敎以其乍會旋罷太欠誠實故也若無事而終日開衙則亦豈誠實底道乎此後隨事有無以爲進退早晩之地秉模曰日前儒臣李基讓疏中還弊釐正事批旨令廟堂稟處而旣無別立科條永爲矯捄之策置之何如予曰勢似然矣秉模曰有司堂上向以草記啓下二人而今日壽坐亦不來會未知李書九亦有情勢而有司與凡堂上別無異同則前旣隨行今忽自劃實涉如何矣予曰旣行公於備局而獨於有司之任終不承膺此是公格之外申飭行公予曰昨日錦伯殿最中韓山郡守旣以庖禁之緩爲目則不可貶下而止故施以罷拿之典而禁屠雖似小事愛物之仁推及甚廣昨今年豐穰之慶亦安知不由於此等處乎持平金熙華陳前啓仍爲就坐予曰年少臺官旣登前席雖官師相規不可無一言而退矣玉堂如有所言前奏也校理朴吉源曰別無所奏矣予曰玉堂例於筵中隨事論啓則豈可以無所奏陳達乎諸宰之不爲奏事亦莫甚於近日備堂異於具僚民國之謨無事不陳若使只就所司之事言之則以草記稟處亦足矣此豈一堂都兪隨事盡言之義乎日熱自曉已甚予亦素不耐暑卿等之召接也不能無不妨夙退底意及夫臨筵反省便覺此心之爲浮念周諮勤訪故欲遲遲經帷臺閣之若是寥寥是豈予之所望也哉
정조 21년 · 강
命咸鏡道大同區劃事置之仍飭節省之方
정조 21년 · 목
右議政李秉模啓言頃因咸鏡前監司趙尙鎭所啓批旨本道大同枵然委折關問報來後如有可以稟處者更爲稟處之意覆啓行會矣卽見該監司李鼎運所報則以爲本道大同異於他道錢布各穀隨用隨劃或多或少以各邑言之如南北關若而邑以一年應捧不能支應下故所以有不足之說而外此諸邑不至見縮錢邊不足則布木移充此邑不足則彼邑移劃一道之內亦有裒益之政此不過營邑從便措處而通計一道內當年所捧與例下則庶或排比而粵自甲申詳定以來至于丙辰磨勘亦有流來剩餘溯考數年用下雖不無少出入亦不至太逕庭以此推之來頭如無別般公下則一道應捧足以了一道之事爲辭矣本道大同雖或有彼此足不足之異自道內裒益自有其例不可自朝家別爲區劃前道臣所奏置之此後節省之方請另加嚴飭從之
정조 21년 · 강
命冬至兼謝恩使今月內差出
정조 21년 · 목
右議政李秉模啓言今年節使太上皇帝前三節方物外皇帝聖節方物一起依昨年例加措備入送皇帝前冬至正朝以無方物磨鍊此外太上皇帝皇帝前又各有賜物使臣參宴方物移準別諭鐵山溧民出送等謝恩而此則依皇旨皆當以無方物磨鍊合有方物爲四起無方物爲十起分付該曹該院知悉擧行謝恩旣無方物則使名亦當以冬至兼謝恩使差出而大政雖或踰月依近例今月內差出之意請一體分付從之
정조 21년 · 강
重推兵曹判書李祖源
정조 21년 · 목
祖源以北漢哨官論賞事稟奏予命以草記稟定祖源更奏右議政李秉模以祖源以不當仰奏之事仰奏筵體屑越請從重推考從之
정조 21년 · 목
右議政李秉模啓言躁競之風專由於求者得之求者不得程叔子所謂大資居位却不求人乃使人倒來求已是甚道理云者卽千古格語也如忠武公李舜臣幾乎諸葛武侯後一人當其潦倒之時以先正李文成之賢重之以同宗之親兼之以本兵之權求見而不可得觀此一着足以推後來樹立以今頹俗欲求如此之人而官之是猶七年之病求三年之艾然任銓衡之責者果能寤寐此心則安知無蘊櫝待價之士乎大政不遠請以此嚴飭兩銓之臣俾有一分之效從之
정조 21년 · 강
命受敎定式之當添入大典通編者使備堂趙鎭寬李書九分掌編輯
정조 21년 · 목
右議政李秉模啓言臣於年前以當宁受敎定式之不載大典通編及通編頒行後定式一一編輯之意仰奏蒙允而因堂上之未及差下尙此因循矣備堂趙鎭寬李書九分掌編輯此後間數年次次編入等事請謹依原擧條擧行從之
정조 21년 · 강
命此後大臣私行非有特敎驛人夫勿爲等待閣臣燕行時勿令加把馬匹以守令往來時則勿爲乘馹抄啓文臣由行特敎外亦勿給馬定爲式
정조 21년 · 목
右議政李秉模啓言有國緩急之用莫緊於驛路而邑宰則不以平民待之惟思侵役營閫又未能一一察隱郵官勢力亦難隨事周旋於營邑去益凋弊無道不然其中不可不急先矯捄者敢此仰達矣閣臣行之自本閣成給路文實出優異之渥而兵曹路文竝爲成出不期加把而自歸加把閣臣赴燕時兩西驛馬之加把以去亦成已例而雖無此馬足可往還以驛路則爲弊甚鉅今後則閣臣奉使受由之行只用本閣路文閣臣方伯赴任與還朝之行則勿許本閣路文而只用兵曹路文閣臣守令赴任與還朝則自有該邑夫馬一依守令例施行閣臣赴燕時兩西加把之法一切勿施至於抄啓文臣之由行給馬尤是榮耀其行興起新進之令典而被選者漸多驛弊從而滋甚濫把之飭敎雖極嚴明所騎則一匹而驛路之爲慮鎭蹶加數以待卽是不得不然之事如是之際勞費多端今於定式之後雖不敢直請還寢各驛蘇殘間姑爲置之恐合事宜雖以大官言之必有給馬之敎然後始得乘馹故在昔林下大臣之簉朝也或因筵臣陳達特許給馬則其嚴如此而近來諸道不識法意凡於大臣之行驛人馬直爲馳送有若循例者然臣之昨年鄕行旣非辭朝出去而及其復路驛人馬盡爲待令非但一往來之間諸驛俱弊論以朝體似尊而反卑此亦不可不革其謬例故竝玆仰陳矣敎以卿之所奏甚是矣此後大臣之私行非特敎則驛人夫勿爲等待之意申明定式而閣臣燕行時馬匹勿爲加把事以守令往來時勿爲給馬事竝依爲之至於閣臣行之有路文二張而以方伯赴任與還朝亦用此例云者卿必錯聞設或有謬例是則自卿等可謂不察內閣初無路文板本則雖欲印給無異於皮不存筵退後査實釐正抄啓文臣受由行無敢科外責出昨年飭敎至嚴意謂遵行矣復如前甚至私行如公行非閣臣而似閣臣云則不可無釐正依爲之若等敎判下於呈辭或肅單者不在此中以此知委
정조 21년 · 강
推備堂金華鎭金文淳金持默閔鍾顯李祖源徐有大李漢豊徐龍輔
정조 21년 · 목
右議政李秉模啓言備堂之職凡於民國之事無不主管則雖無實職所當隨事仰陳以備採用而近來諸宰除非實職衙門稟定之事則皆無所陳參聞廟謨之意豈容若是今日入侍時不奏事諸宰竝推考此後則雖無實職之諸宰各陳意見俾有裨益之意請申飭敎以卿言好矣依爲之
정조 21년 · 목
右議政李秉模啓言近來臺閣無論官事相規與朝政得失寂寥太甚當此庚炎賓對引接有以仰憂勤之念而入侍臺臣前啓之外不陳一言仰答俯諮之盛意請推考警責從之○承旨李晩秀啓言持平金熙華旣陳兩司合啓又傳府啓而陳臺傳啓之時不爲就座有損臺體請推考敎以勿推
정조 21년 · 목
右議政李秉模啓言臺臣之不得一日再啓格例則然而持平金熙華旣陳前啓就座之後請罪僚臺而又以啓辭爲之大損臺體請罷職敎以比之諫臺做錯不啻較重依爲之
정조 21년 · 목
右議政李秉模啓言玉堂之入參次對蓋欲上自大官以至諸宰臺諫奏語當否筵體得失無不規正而近來此法久廢雖以今日筵席言之臺臣再啓宜有規警而終無一言入侍儒臣請推考俾知賓對右法從之
정조 21년 · 강
推兩司行公臺臣宋民載韓用鐸沈奎魯李益洙閔命爀
정조 21년 · 목
承旨李晚秀啓言呈告臺諫之不待出牌入參賓筵自是古例才有飭敎而今日次對詣臺臺臣一人外兩司行公諸臺皆不入參揆以事體極涉未安請竝推考警責敎以竝推考牌招
정조 21년 · 강
承旨李晚秀請正言沈普永推考命勿推尋因普永避嫌遞其職
정조 21년 · 목
晚秀啓言筵席至嚴臺體尤別而正言沈普永避嫌之際擧措顚錯請推考敎以勿推○普永啓言臣言議風裁本不合於耳目之任而黽勉出肅矣初登筵席事多做錯傳啓之際不待承批輕擧下段致被承宣之請推僚臺之請罷而未克卽地避嫌又有大僚請罷之擧節節昏錯所失非細請命遞斥臣職批以情勢宜諒依啓
정조 21년 · 강
命吏曹判書金載瓉問啓
정조 21년 · 목
承旨李晚秀啓言韓山郡守口傳差出之命在於昨夜人定前而今日日高之後望筒尙不書入銓曹擧行之若是稽滯極爲未安吏曹判書金載瓉請推考敎以其委折問啓○政院啓言問啓事命下矣問于吏曹判書金載瓉處則以爲臣昨於朝房修呈陞降草記則門限已迫故未及承批仍爲退去矣今日開東後曹吏持韓山郡守口傳差出傳敎始爲來示卽爲排望入送使之入朝房淨書入啓而緣臣迷鈍觸事生疣致有此問啓之命惶隕之極不知攸達云矣
정조 21년 · 강
掌令李益洙陳啓避嫌批以勿辭
정조 21년 · 목
益洙啓言臣言議拙訥本不合於耳目之任而逖違之餘章皇出肅矣今於賓對有命趨走登筵而未及參於傳啓之際至有問備之命退出臺廳始得聞知臣滿心惶恧無地自容其何敢一刻晏然於臺次平請命遞斥臣職批以爾旣登筵勿辭亦勿退待
정조 21년 · 강
大司諫宋民載執義韓用鐸司諫沈奎魯正言閔命爀陳啓避嫌賜批仍遞其職飭諸臺詣臺
정조 21년 · 목
民載啓言臣言議拙訥學識蔑裂本不合於耳目之任而初叨是職天牌屢降章皇出肅矣今於賓對未及登筵至有問備之命臣滿心惶恧無地自容何可一刻仍冒於臺次乎請命遞斥臣職批以依啓○用鐸奎魯命爀等啓言臣等愚昧謭劣百無肖似見叨之職豈有一分可堪之望而飭敎截嚴冒沒行公適當呈病未參賓對至伏承問備之命滿心踧踖靡所容措而諫長由此蒙遞則臣等之同罪未勘轉益惶懍其何敢一刻晏然於臺次乎請命遞斥臣等之職批以臺諫之逐日待漏詣臺卽不易之右例近來兩司之呈告有若應行之規所以有向者飭敎也且況合啓則諸臺齊進臺廳而今也竝與入侍傳啓堇令下位二人備員擧行其在愛禮之儀爾等事極爲寒心爲先依啓此後令政院各別察飭
정조 21년 · 강
遞吏曹參判洪明浩以徐邁修代之前望也
정조 21년 · 목
該曹啓言本曹褒貶定行於今日而堂上不可不備員未肅拜參判洪明浩請令政院牌招同參敎以衆所共知情勢也許遞其代令政院前望單子入之待下批牌招先進去後謝恩
정조 21년 · 강
遞承旨李集斗李晚秀李肇源蔡弘遠以趙鎭寬洪仁浩李儒慶李海愚魚用謙尹光顏代之竝前望也
정조 21년 · 목
集斗以前任安東府使解由未出命勿施肇源在外弘遠有實恙也
정조 21년 · 강
重推備局有司堂上趙鎭寬李書九罷承旨李翼晉職
정조 21년 · 목
備局啓言有司堂上趙鎭寬李書九依筵敎使之來待則此與有情勢者之官職去就有異只當嚴飭來待而自政院微稟其終不承膺者萬萬猥屑當該承旨罷職本司擧行文書多有稽滯請趙鎭寬李書九爲先從重推考各別嚴飭卽令察任從之
정조 21년 · 강
以宋時淵爲韓山郡守口傳也
정조 21년 · 강
命金吾時囚李觀秀李元臣李喆祚崔粹翁李在翼分揀放送
정조 21년 · 목
因該府頹戶別單敎以恤典令該廳卽爲分給事分付○賑恤廳啓言東部全家頹壓一戶錢二兩西部完多頹少一戶布一匹恤典依例分給
정조 21년 · 강
命報恩縣監之代口傳差出催促下送
정조 21년 · 목
忠淸監司徐美修以該縣監徐洛修遭母喪馳啓敎以報恩縣監之代令該曹口傳差出與未下直守令催促下送
정조 21년 · 강
命總戎廳射會全布哨官金德弼分付該營從優施賞
정조 21년 · 목
兵曹啓言總戎廳北漢哨官閑良金德弼五巡全布論賞草記還給事命下矣臣之昧例不審之失已不勝萬萬惶悚而今此金德弼旣已全布似當參用沒技之例而此非主將考試不過本所射會格外恩典自下不敢遽議請分付該營從優施賞允之
정조 21년 · 강
命表訓寺願堂修改時監董前宣傳官李鎭恒相當職調用營校以下帖加成給
정조 21년 · 목
江原監司徐有防狀啓以爲表訓寺願堂助給穀物修補後位版還卽奉安修葺處依他寺例從便爲之事有命矣新建寺修改之役始於昨年八月未凍前一齊措辦開春使之董役所入物力以公穀劃付該寺而再昨年楡岾寺昨年神溪寺監董折衝前宣傳官李鎭恒仍令監董別定營校出身安泰稷眼同下送自本府亦爲另擇邑校二人分掌看役地方官該府使使之主管擧行之意申飭矣卽接淮陽府使鄭澤孚所報及監董裨將李鎭恒等所告內願堂工役造完位版還安其外金剛山內梵宇寮舍之頹圮處一新修繕一新丹艧今六月初四日已爲畢役外此山內諸刹又皆因此而次第繕補煥然改觀緣由馳啓敎以折衝前宣傳官李鎭恒相當職調用營校一人邑校二人之監董者帖加成給都邊首都監僧主掌僧都盡員僧等依年前長安寺例帖加成給事回諭
정조 21년 · 강
命順天府安島漂到異國船旱路水路間待問情依願發送後狀聞
정조 21년 · 목
全羅監司李得臣狀啓以爲卽接順天府使崔守魯牒呈內今六月二十九日左水使關內當日防踏僉使牒呈內今六月二十九日本鎭掌內安島領將崔得用馳報內今二十八日戌時異國船一隻漂到于本島發也今味前洋云故府使登時馳進而該僉使擧行已極稽緩形止初不枚移於地方官只言異國船不言某國船而亦不言人名之幾何亦極糢糊緣由牒報云異國船漂到形止何等時急而某國船隻人物幾許該鎭報牒初不擧論揆以邊情萬萬疏忽且去月二十八日漂到形止今至四日始爲馳報該鎭將待竣事拿致嚴棍島領將則分付該營各別懲治何國船隻人物多少先爲詳細區別罔夜馳報事措辭題飭於該邑鎭形止爲先馳啓敎以日熱若此不可滯留依昨冬例旱路水路間待問情卽爲發送後狀聞事嚴飭道帥臣
정조 21년 · 강
命永興府囚推罪人尹召史白放該道臣李鼎運推考初檢官前府使李漢興拿問嚴勘覆檢官問名罷職
정조 21년 · 목
咸鏡監司李鼎運狀啓以爲永興府殺獄罪人尹召史獄事平心詳覈論理牒報之意發關嚴飭矣主推官該府使金熙朝牒呈以爲大抵此獄器杖不現捉詞證不俱備當以㾗損爲主而所謂㾗損只憑檢狀以意摸索難保其節節符合而但心坎上一處外許多傷㾗不堅硬不靑黑其非杖㾗足踢昭然無疑此檢官所以歸之於觸石磕傷而以石之形體較諸傷㾗則不無違錯村人所謂吳女溺死處在於家前數帿地故躬往見之則巖石列立高可三丈水滙其下使男子身長者試入水中則當此久旱之餘尙可過顙雖十月水落之時亦必沒頤體圓水磨石積在其中大者如鉢小者如拳兩巖之間有細徑僅通一人往來者斤老味所謂曳上屍體處而其間亦多癰腫雜木吳女之跳身入水時心坎所傷似由於水磨石之所撞觸只堅硬而不脫裂頭顱眉角及胸膛下皮損臀腿腆䐐間爬㾗似由於曳上巖間之際或爲石稜之所挨擦或爲雜木之所罥掛而第未目覩有難臆斷以物情言之同里諸人無不稱冤朴河三挺身救解甘受綁縛張宗尙乘夜潛縱替被刑杖今此尹女無族黨無錢財彼兩人者激發義氣則這間必有至矜切惻之情足以動人以囚人色辭言之推問之際語到媤母則輒曰老人恃我爲命失我之後有誰看護語到吳女則輒曰初來時敎渠梳頭至今回思愔愔在目又曰姑婦妯娌之間曾無睽乖之事今忽有此罔測之名人情到此只願速死此獄肯綮當問於發告人吳進雄以驗其虛實而進雄以吳女四寸娚自稱同生縛打尹女則主張其議陳告官庭則擔當其事年前因他事逃走今無可問之路伊時檢官之置之殺死之案者或不無意見而然乎尹召史則恐難容易議到於惟輕之典依前訊推鉤得情實云今此獄案初覆檢官之狀前後道臣之啓皆以推磕致死已成鐵案更無可疑臣於到營之初不能別出意見未免循例修啓今於特敎行査之下參以該倅牒報申以別歧廉探則尹女最初之供旣曰溺死及其更招不待一杖以磕石致死無難納款者固已可疑若曰當下致命專在竈間石除則當面推擠宜顚而仆從右而仆與左竝傷者必無是理石面雖曰麤惡秡角不至尖利主推官所謂以其石形推其傷㾗則皆有理勢不合處云者儘有意見凡㾗損執定之法旣不目見則當以意推吳召史之捨命跳下若杵投臼水中石之如鉢如拳者勢必左撞右觸者斤老味獨自抱屍曳上巖險之時惡石之所擦雜木之所罥何處不傷何㾗不生乎況觸而傷者其㾗深而短曳而傷者其㾗淺而長今此臀腿腆䐐間一尺四寸之㾗似非生時竈間之致傷且以囚人之情理與色辭言之數朔同居有何怨怒之可論査庭所對足見彝性之不淺當進雄縛打之時愚騃村女不知法理之當否只知殺獄之嚴重乃聞文尙之所傳或恐其夫橫罹驚㥘之中不料如此則生如彼則死一依進雄之所脅持平問之下容易納供嘿想光景理或無怪而莫嚴者獄體莫重者人命營邑之論便作已勘之案年久之囚不無生奸之慮固難遽議於傅生之科伏俟上裁初覆檢官則推擠致命雖出其招宜加詳覈之方以盡審克之道而不少致愼硬定獄案者不可仍置初檢官前永興府使李漢興覆檢官前定平府使沈公燁竝令攸司稟處刑曹啓言永興府殺獄罪人尹召吏獄事當初檢狀專在推磕末後道査都歸自溺斷獄之體實因爲主詞證次之初覆檢招中非無溺水之說而脫置濕衣正犯旣以誣供納款拯出水邊諸證但以傳聞爲辭今此邑報道啓則推磕之實因屬之傳會溺死之詞證忽地丁寧前之耳聞者擧稱目擊昔之誣供者反歸實境吳進雄之威喝金文尙之指嗾云者安知非同一套乎三年之間供辭變幻無所指的況溺死屍身形症易辨苟有一分疑似之跡則伊時兩檢何無一言論列硬定實因乎雖以痕損言之廚間尖石水中磨石俱出臆料終未知其必然而第念殺越之變出於妯娌之間關係風倫較他獄尤似可惡而常賤偏性之女雖少年紀俱不滿二十三十則微事爭鬨驀地推擠雖至於當下致命事出邂逅跡非故殺溺水之說今非創有特因檢官之疏漏到今營邑論列若是勤渠則臣曹亦不能無疑伏惟上裁檢驗事體何等嚴重而究覈之初不能審愼更査之時致此疑眩疏漏之失不可無警初覆檢官竝從重推考雖以道臣言之凡於稟啓請以該曹稟處自是格例今此直請上裁事體未安請推考從之敎以前疑未決後疑愈惑大凡疑必傳輕自禹臯陶時勘定之金石關和此獄斷當以疑獄究竟擠與溺殺與死之其然豈然不必逐句逐段枉用思慮尹女白放所謂成獄之初檢官李漢興拿問別樣嚴勘事分付該府覆檢官則問名罷職
정조 21년 · 강
命時囚具毅和保放具宅遠令道伯照法勘斷具永祚收贖勘處仍命金吾議讞判付使儀賓府郞往傳綾城尉具敏和使之附啓
정조 21년 · 목
義禁府啓言時囚罪人具毅和議處公事廣詢處之事命下矣發遣府郞問于左右相則左議政蔡濟恭以爲今以墻內募軍等招辭見之首謀歸之都尉其在國體所當明査定罪而但都尉品秩旣不可該府捧供亦不可推考緘辭不問而直勘其罪法府之所未有然則置之止乎掘塚之律先朝所嘗嚴立者況貞敬夫人以秩言之獨非與大臣班乎掘貞敬之塚而以其無路明覈遂已之此不可使書於簡策不可不一番明白究竟然無路明覈或使之自首然後議其罪爲得宜云右議政李秉模以爲具永祚具宅遠之同心合力手犯毀掘具毅和之爛熳和應難逭隨從道啓府讞俱有所據而觀於姜險白趙成位之招則綾城尉似亦有參涉之跡而具毅和之招則謂以綾城尉子命喜以其山役事適在墓下故往見而言其事狀云由此觀之言出於毅和應之者命喜當有重賞之說不過募得役軍之計永祚就獄後送錢之說旣是同宗則患難相恤容或無怪不必以此作爲參涉發掘之證且旣有元犯又有隨從原其發掘之謀雖曰絕悖論以平允之體不必拖及只就道啓府讞分首從勘斷似惬物情云大臣之意如此請上裁具永祚具宅遠則各自手犯之狀渠旣遲晩依律勘斷在所不已具毅錫則旣無同參之跡宜有原恕之道竝與干連役軍分等決放事分付具毅和則募送役軍和應助虐之狀已爲遲晚難逭隨從之律以此照律罪杖九十收贖告身盡行追奪徒二年半定配私罪敎以近於綾恩家籲冤之事曲施之矣嚴處之矣不但重臣有知則知感而已主家亦必更無所望而折訟之法惟在末梢究竟之何如綾城尉家四字旣登於道啓若使都尉無與而被人指使之目則寧不憫甚又或主掌指使以致惹起鬧端則拿與推拘於資級雖不可議到外此勘過豈無其方且況綾恩固勳貴之家綾城非等棄之人則置之然疑渾淪之科亦非所以待崇品儀賓之道今下判付一通招致儀賓府郞謄給使之往傳于都尉以其附啓卽爲捧入具毅和則保放以待決末具永祚則如渠妄物何足惜也而緹欽死後永祚爲國舅奉祀之孫緹欽生前之犯追施坐律於永祚得無厚於勳而薄於戚之歎乎法文喪前之罪喪後收贖云者亦似襯貼曾以此意有筵敎於畿伯者依此勘處之意分付具宅遠則無異於兩罪俱發亦令道臣照法勘斷其餘依議處施行如是處置之後永祚輩若或更以此訟開喙容舌致有現發之擧豈非亂法之民乎其罪不止於罔赦嚴飭道臣捧侤音於永祚以爲來頭憑處之地事竝爲分付
정조 21년 · 강
以宋益鼎爲報恩縣監口傳也
정조 21년 · 강
召見諸承旨及守令于誠正閣韓山郡守宋守淵報恩縣監宋益鼎
정조 21년 · 목
諸承旨持公事入侍守令肅謝入來也
정조 21년 · 강
命忠淸水使安橚推考所斤僉使李彥植中考施行